Stryd teen geslagsgeweld gŉ prioriteit vir regeringFoto ter illustrasie. (Argieffoto) AfriForum se privaatvervolgingseenheid sê hy is opnuut herinner aan die “lippediens” wat die strafregstelsel doen in sake waarby vroue betrokke is, asook in die stryd teen geslagsgebaseerde geweld nadat die eenheid noodgedwonge by ŉ verkragtingsaak moes ingryp waar die slagoffers weereens aan hul eie lot oorgelaat is. Barry Bateman, woordvoerder van die privaatvervolgingseenheid, sê twee vroue van Lichtenburg in Noordwes het die eenheid genader nadat hulle reeds in Oktober 2020 ŉ saak van verkragting teen hul stiefpa aanhangig gemaak het. Die vroue is glo oor ŉ lang tydperk deur die beskuldigde verkrag en seksueel aangerand. “Hulle was bekommerd oor die gebrek aan vordering in die ondersoek. Ná byna twee jaar is die enigste bewysstuk wat in die saak gekort het, ŉ waarskuwingsverklaring van die verdagte,” sê hy. Nadat die eenheid ŉ brief aan die speurhoof op Lichtenburg gestuur het, is die wiele eindelik aan die rol gesit en die verdagte is verlede week in hegtenis geneem. “Die ervarings van AfriForum se privaatvervolgingseenheid dui daarop dat vroue nie vir die regering belangrik is nie. Die Nasionale Vervolgingsgesag (NVG) fokus eerder op politieke puntetelling, terwyl hy en die polisie deur die najaag van statistieke gedryf word,” sê Bateman. Die jongste saak is maar een van verskeie waarby die eenheid betrokke geraak het om vroue te help. In nog ŉ voorval is adv. Mpho Rasivhetshele glo vroeër by ŉ sosiale byeenkoms deur ŉ senior lid van die regsberoep aangerand. Die NVG het aanvanklik geweier om die verdagte te vervolg, maar het eindelik die besluit hersien ná vertoë deur die eenheid. Die beskuldigde sal nou op 25 Augustus in die Johannesburgse landdroshof verskyn. Die NVG het in nog ŉ geval na bewering gesloer met vervolging toe Celeste Gouws glo in 2017 deur Isaac Andile Memese verkrag is. “Die NVG het geweier om te vervolg ondanks die feit dat daar genoeg videobewyse was van die wisselwerking tussen die twee in die ure wat tot die beweerde oortreding gelei het. Die saak word nou privaat vervolg deur die eenheidshoof, adv. Gerrie Nel.” Memese het ŉ aansoek ingedien om die saak van die hofrol te laat skrap, maar dit is twee weke gelede van die hand gewys. Die verhoor sal in Desember hervat word. Duduzile Zuma, ŉ Johannesburgse brandweervrou met meer as twee dekades ervaring, is in 2018 deur haar kollega Malfas Tshota aangerand terwyl hy aan diens was. Die NVG het aanvanklik besluit om nie te vervolg nie – tot die privaatvervolgingseenheid toegetree het. “Tshota is verlede maand aan aanranding skuldig bevind en ŉ boete van R3 000 opgelê.” Ondanks die vonnis bly Tshota in diens van die munisipaliteit en is hy nog nooit intern aangekla nie. Volgens Bateman het die privaatvervolgingseenheid aan die Johannesburgse metroraad geskryf om ŉ verduideliking vir die gebrek aan optrede te eis. In nog ŉ saak is Milena Hill na bewering deur John Schuurman, wat ook onder die naam Johnny Rockett bekend is, aangerand. Sy het die privaatvervolgingseenheid genader uit kommer dat haar saak nie sou voortgaan nie weens Schuurman se beweerde kontakpersone binne die polisie. Sedertdien het verskeie ander vroue na vore gekom oor nog beweerde aanrandings aan die hand van Schuurman. “Die eenheid sal al die klaers bystaan om geregtigheid te laat geskied.” Die eenheid sê in die lig van hierdie sake is daar ŉ “duidelike gebrek aan kundigheid binne die strafregstelsel om aangeleenthede van geslagsgebaseerde geweld te hanteer, wat dikwels moeilik is om te vervolg”. AfriForum se privaatvervolgingseenheid het onderneem om dié sake en talle ander fyn dop te hou in ŉ poging om geregtigheid te laat geskied. Raad vir slagoffers Die eenheid sê vroue moet hul regte ken. In die eerste plek is hulle geregtig daarop om ŉ saak aanhangig te maak en daar is geen tydsbeperking hieraan verbonde nie. Klaers is ook geregtig op terugvoer oor die saak en mag daarop aandring – van die polisie en die NVG. AfriForum raai slagoffers aan om ŉ foon te gebruik om foto’s te neem, wisselwerking en gebeure aan te teken en gesprekke op te neem. Sodoende word bewyse ingesamel wat ook aan vriende en familie gestuur kan word om te verseker dit word veilig gehou en is steeds beskikbaar. “Wees op die uitkyk vir, en help vriende en ander vroue in gewelddadige verhoudings. Dikwels is dit juis vriende of ander vroue wat klaers na die privaatvervolgingseenheid verwys,” sê Bateman.